John Dyrby Paulsen (S), 2010-02-23:
Også jeg vil starte med at ønske den nye forsvarsminister tillykke.
Jeg vil nu også benytte lejligheden til at sende en venlig tanke til den afgående forsvarsminister, hr. Søren Gade, og det være hermed gjort.
Se, det beslutningsforslag, vi behandler i dag, er jo en udskydelse af beslutningen vedrørende kampfly.
Jeg har jo stor forståelse for, at Enhedslisten og de øvrige forslagsstillere interesserer sig for det her meget store emne og meget vigtige emne.
Nu er det imidlertid også sådan, at kampfly er en del af det forsvarsforlig, vi netop har indgået her i sommer.
Det er et meget bredt forlig, som Enhedslisten har valgt at stå uden for.
Det er fair nok, det er Enhedslistens valg, men det betyder også, at Enhedslisten i virkeligheden i første omgang har valgt at stå uden for forligets indhold i forbindelse med kampfly.
Det er sådan, at vi i forligskredsen og også her i Folketingssalen har givet hinanden håndslag på, at den her proces i forbindelse med valg af kampfly både bliver åben og gennemsigtig – åben, med hensyn til hvad vi vil træffe beslutning om, og gennemsigtig, med hensyn til hvad konsekvenserne er, og hvad der er af mulige alternativer.
Det har vi givet hinanden håndslag på i dette Folketing, og sådan kommer det også til at foregå.
Men forudsætningen for det er, at vi har et beslutningsgrundlag, der fortæller noget om de enkelte muligheder, altså de enkelte kandidater, og også om alternative muligheder.
Det beslutningsgrundlag har vi ikke endnu, og for mig at se må det være forudsætningen for at få gang i den debat, som jeg i øvrigt er helt enig med hr. Frank Aaen i at vi mangler i Danmark, og jeg ser da også frem til, at vi får den.
Og vi har jo også her i Folketinget givet håndslag på, at vi skal have den åbne debat.
Vi lægger det her beslutningsforslag frem til offentligheden, så man kan granske det og stille de nødvendige spørgsmål, så vi får den debat i offentligheden, som vi alle sammen er enige om at vi skal have.
Vi sætter os ikke ned i forligskredsen, lukker døren og træffer en beslutning og så i øvrigt går ud og gennemfører den uden den debat.
Det har vi også givet hinanden håndslag på.
Så den debat er vi enige om at vi skal have, men vi skal have et grundlag at have den på.
Den starter med at se på de eksisterende kampfly, vores F-16-kampfly.
I øjeblikket er det formelt sådan, at de skal begynde udfasningen i 2016.
En del af den beslutning, vi er i gang med i forbindelse med kampfly, er, om de eksisterende kampfly kan levetidsforlænges, altså om udfasningen kan starte senere end i 2016, f.eks. i 2020, 2022, eller hvad det måtte være.
Den beslutning har vi stadig til gode at træffe formelt, og først når vi har truffet den beslutning, kan vi gå tilbage og se på, hvad det så betyder for vores beslutning om et eventuelt nyt kampfly.
Det betyder også, at det beslutningsforslag, som i dag ligger fra Enhedslisten, hr. Høgni Hoydal og andre, må vi i virkeligheden sige nej til.
Vi kan ikke stå inde for det beslutningsgrundlag.
Det betyder ikke nødvendigvis, at beslutningen om et eventuelt nyt kampfly ikke bliver udsat.
Det kan godt være; det afhænger af den debat, vi får i gang, når vi har set beslutningsgrundlaget.
Så vi Socialdemokrater må sige nej til det beslutningsforslag, der ligger.